Alphabet บริษัทมูลค่า 1 ล้านล้านดอลลาร์ รายล่าสุด
“$1 Trillion club” คือคำจำกัดความล่าสุดที่ถูกมอบให้กับ Alphabet บริษัทแม่ของ Google ที่ตอนนี้มีมูลค่ากิจการเกิน 1 ล้านล้านดอลลาร์สหรัฐ หรือกว่า 30 ล้านล้านบาท  Alphabet ทำธุรกิจอะไร ทำไมกิจการจึงเติบโตอย่างรวดเร็ว ลงทุนแมนจะเล่าให้ฟัง
28 ม.ค. 2563

Alphabet บริษัทมูลค่า 1 ล้านล้านดอลลาร์ รายล่าสุด /โดย ลงทุนแมน
 
“$1 Trillion club” คือคำจำกัดความล่าสุดที่ถูกมอบให้กับ Alphabet บริษัทแม่ของ Google ที่ตอนนี้มีมูลค่ากิจการเกิน 1 ล้านล้านดอลลาร์สหรัฐ หรือกว่า 30 ล้านล้านบาท
Alphabet ทำธุรกิจอะไร
ทำไมกิจการจึงเติบโตอย่างรวดเร็ว
ลงทุนแมนจะเล่าให้ฟัง
Alphabet ก่อตั้งโดย Larry Page และ Sergey Brin ในปี 2015 เพื่อเป็นบริษัทโฮลดิ้ง ซึ่งประกอบธุรกิจโดยการถือหุ้นในบริษัทอื่น และมีรายได้หลักอยู่ในรูปเงินปันผล โดยบริษัทที่ Alphabet ไปถือหุ้นเป็นหลัก ทุกคนน่าจะรู้จักกันดีก็คือ บริษัท Google นั่นเอง
โดย Larry Page และ Sergey Brin รู้จักกันมาตั้งแต่สมัยเรียนปริญญาเอกสาขาคอมพิวเตอร์ด้วยกันที่มหาวิทยาลัย Stanford
ทั้งคู่ร่วมกันพัฒนาโปรแกรมสำหรับใช้ค้นหาข้อมูลบนอินเทอร์เน็ตในรูปแบบของ Search Engine ซึ่งต่อมาได้ถูกพัฒนาจนมีชื่อว่า Google ในปี 1997
รูปแบบการทำงานของ Google นั้นใช้การทำงานของ Robot ที่ชื่อว่า Spider ซึ่งเป็นตัวสำรวจข้อมูล เมื่อพบข้อมูลที่ต้องการก็จะส่งข้อมูลไปยังเครื่องคอมพิวเตอร์ต้นทาง
Google เติบโตอย่างรวดเร็ว ทุกวันนี้มีการใช้ Google ค้นหาข้อมูล 3,500 ล้านครั้งต่อวัน กว่า 150 ภาษาใน 190 ประเทศทั่วโลก ที่น่าสนใจคือ Google ยังมีส่วนแบ่งกว่า 90% ของตลาด Search Engine ทั่วโลก เรียกได้ว่าแทบจะเป็นผู้นำแบบเบ็ดเสร็จในตลาดนี้
ปี 2015 Google มีการปรับเปลี่ยนโครงสร้างองค์กรครั้งใหญ่ ด้วยการตั้งบริษัท Alphabet ขึ้นมาเป็นบริษัทโฮลดิ้ง ผ่านการถือหุ้นในบริษัทอื่น ซึ่งหนึ่งในนั้นรวมถึง Google ด้วย
ปัจจุบัน Larry Page และ Sergey Brin เป็นผู้บริหารในบริษัท Alphabet
ส่วน CEO ของ Google นั้น ปัจจุบันคือ Sundar Pichai
แล้วหุ้น Google เดิม มีความสัมพันธ์กับ Alphabet อย่างไร?
สำหรับหุ้นของ Google เดิมได้ถูกแปลงเป็นหุ้นของ Alphabet โดยอัตโนมัติ แต่ตัวย่อหุ้นในตลาดหลักทรัพย์ก็ยังใช้ GOOG และ GOOGL ซึ่ง 2 ตัวย่อนี้จะต่างกันที่สิทธิ์ในการโหวต หุ้น GOOG จะมีสิทธิ์ในกำไรแต่ไม่มีสิทธิ์ในการโหวต
นอกเหนือจากการถือหุ้นใน Google แล้วนั้น Alphabet ยังถือหุ้นผ่านบริษัทลูกอีกหลายแห่ง เช่น
Calico บริษัทที่ลงทุนในเรื่องสุขภาพของมนุษย์และเทคโนโลยีชีวภาพ
Google Nest บริษัทผลิตอุปกรณ์อิเล็กทรอนิกส์
Google Fiber บริษัทที่ให้บริการด้านอินเทอร์เน็ต
CapitalG บริษัทที่ลงทุนในหุ้นของบริษัทเทคโนโลยีที่กำลังเติบโต
รายได้และกำไรของ Alphabet
ปี 2017 รายได้ 3.3 ล้านล้านบาท กำไร 380,000 ล้านบาท
ปี 2018 รายได้ 4.1 ล้านล้านบาท กำไร 922,200 ล้านบาท
9 เดือนปี 2019 รายได้ 3.5 ล้านล้านบาท กำไร 720,000 ล้านบาท
โดยทุกๆ รายได้ 100 บาท ของ Alphabet นั้นมาจาก
สหรัฐอเมริกา 46 บาท
ยุโรป ตะวันออกกลางและแอฟริกา 32 บาท
เอเชียแปซิฟิก 17 บาท
และอื่นๆ 5 บาท
รายได้หลักของ Alphabet นั้นกว่า 83% มาจากรายได้ค่าโฆษณาของ Google
ที่น่าสนใจคือ ปัจจุบัน บริษัทในโลกที่มีมูลค่ากิจการเกิน 30 ล้านล้านบาท มีเพียง 4 บริษัท
1. Saudi Aramco บริษัทพลังงานแห่งชาติของซาอุดีอาระเบีย มีมูลค่ากิจการกว่า 54 ล้านล้านบาท
2. Apple บริษัทขายอุปกรณ์อิเล็กทรอนิกส์ชั้นนำของโลก มีมูลค่ากิจการกว่า 42 ล้านล้านบาท
3. Microsoft บริษัทผู้ผลิตและพัฒนาซอฟต์แวร์รายใหญ่ของโลก มีมูลค่ากิจการกว่า 38 ล้านล้านบาท
4. Alphabet บริษัทแม่ของ Google เจ้าของ Search Engine ระดับโลก มีมูลค่ากิจการกว่า 30 ล้านล้านบาท
เมื่อเรารวมมูลค่ากิจการของทั้ง 4 บริษัทนี้ จะมีมูลค่ากว่า 164 ล้านล้านบาท ซึ่งใหญ่กว่า GDP ของญี่ปุ่นทั้งประเทศที่ 156 ล้านล้านบาท
ปิดท้ายด้วยข้อมูลที่น่าสนใจ
Google เข้าจดทะเบียนในตลาดหลักทรัพย์ NASDAQ ในปี 2004
โดยมีมูลค่ากิจการเท่ากับ 690,000 ล้านบาท
ซึ่งล่าสุดมูลค่ากิจการเพิ่มขึ้นจนมีมูลค่ากว่า 30 ล้านล้านบาท
หรือเพิ่มขึ้นมา 43 เท่า
เรื่องนี้จึงทำให้พนักงานของ Google หลายคนที่บุกเบิกบริษัทร่วมกันมา
เปลี่ยนตนเองจากพนักงานธรรมดาในวันนั้น จนกลายมาเป็นเศรษฐีในวันนี้..
----------------------
Blockdit แอปติดตามข่าวอันดับ 1 สำหรับคนไทย
----------------------
References
-
-
-
-
-
-